Incoterm

Incoterms eli toimituslausekkeet ovat Kansainvälisen kauppakamarin (ICC) kauppaehtoja, jotka määrittelevät ostajan ja myyjän vastuun toimituksesta, tavarasta ja kustannuksista. 

Toimituslausekkeiden käyttö yksinkertaistaa ja lyhentää kauppasopimusten sisältöä. Lausekkeiden perään merkitään paikka johon asti myyjällä on vastuu kuljetuksista ja/tai niiden kustannuksista. Vastaavia toimituslausekekokoelmia on muutama, siksi kauppakirjassa pitää mainita käytettävän kokoelman nimi, esimerkiksi FOB Lontoo, Incoterms 2000. Toimituslausekkeet eivät määrittele kuljetustapaa eivätkä tavaran omistusoikeutta, ainoastaan kuljetuksen osapuolten vastuuta kuljetuksen eri vaiheista.

Virallinen versio on englanninkielinen, joskin virallisia käännöksiä on 31 kielellä. ICC:n kansalliset toimistot julkaisevat käännöksiä.

Historiaa
1920-luvulle tultaessa kauppiaat olivat kehittäneet kaupan alan sanastoon termejä, jotka kuvasivat kaupan osapuolien oikeuksia ja vastuita. Toimituslausekkeita ei ymmärretty samalla tavalla kaikissa maissa, ja rajojen yli tapahtuvassa kaupassa tapahtui usein väärinkäsityksiä.

Kansainvälinen kauppakamari ICC Pariisissa kehitti Incoterms-järjestelmän, joka on lyhenne sanoista International Commerce Terms. Säännöt määrittelivät lausekkeet, joilla määriteltiin ostajien ja myyjien kulut, riskit ja velvollisuudet kansainvälisessä kaupassa. Ensimmäiset säännöt julkaistiin 1936. 

Näitä sääntöjä on ajoittain uudistettu uusien säännösten ja kuljetustapojen vuoksi. Säännöt heijastavat tämänhetkisiä kuljetuksen tapoja ja vastaavat YK:n Kansainvälistä tavaran kauppaa koskevista sopimuksista tehtyä yleissopimusta. Uusin Incotermsien versio on 1.1.2020 voimaan astunut Incoterms(R) 2020 .

Lausekkeet vuoden 2020 Incotermseissä

Incotermsit jaetaan kustannuksien ja vastuun jakautumisen yhteentoista eri toimituslausekkeeseen. Seuraavat lausekkeet ovat Incoterms 2020 -ehtojen mukaiset: 
 Lyhenne Englanninkielinen termi Suomenkielinen termi Kuvaus EXW  Ex Works  Noudettuna  Myyjä toimittaa tavaran, kun hän asettaa sen ostajan käytettäväksi. Samalla jakautuvat kustannukset myyjän ja ostajan välillä ja riski tavaran vaurioitumisesta tai tuhoutumisesta siirtyy ostajalle. Ostaja järjestää kuljetuksen myyjältä perille asti ja huolehtii siitä. Ostaja hoitaa sekä vienti- että tuontimuodollisuudet. FCA  Free Carrier  Vapaasti rahdinkuljettajalla  Myyjä toimittaa tavaran ostajan nimeämän rahdinkuljettajan huostaan sekä huolehtii vientiselvityksestä. Ostaja vastaa kaikista rahdinkuljetuksessa syntyneistä kuluista, tekee kuljetussopimuksen ja hoitaa tuontimuodollisuudet. Vastuu tavarasta siirtyy ostajalle, kun tavara on ostajan nimeämän rahdinkuljettajan huostassa. CPT  Carriage Paid To  Kuljetus maksettuna  Myyjä toimittaa tavaran, kun hän luovuttaa sen ensimmäiselle rahdinkuljettajalle, joka vie sen maasta. Tällöin myös riski siirtyy ostajalle. Myyjä tekee kuljetussopimuksen, luovuttaa tavaran rahdinkuljettajalle tai lastaa sen sekä huolehtii tavaran vientimuodollisuuksista. Ostaja ottaa tavaran vastaan sekä huolehtii tuontimuodollisuuksista. CIP  Carriage and Insurance Paid to  Kuljetus ja vakuutus maksettuina  Muuten samanlainen kuin CPT, paitsi myyjä vakuuttaa tavaran ostajan puolesta kuljetusvahinkojen varalta. DAP  Delivered At Place  Toimitettuna määräpaikalle  Myyjä toimittaa tavaran asettamalle ne ostajan käytettäväksi saapuvassa ajoneuvossa sovitulla toimituspaikalla. Ostaja vastaa kustannuksista toimittamisen jälkeen. Myyjä huolehtii vientimuodollisuuksista ja ostaja tuontimuodollisuuksista. DPU  Delivered at Place Unloaded  Toimitettuna ajoneuvosta purettuna  Muuten samanlainen kuin DAP, paitsi toimitus tapahtuu kun myyjä asettaa tavaran ostajan käytettäväksi ajoneuvosta purettuna. DDP  Delivered Duty Paid  Toimitettuna tullattuna  Myyjä toimittaa tavaran ostajalle sovitulla määräpaikalla vastaten kaikista riskeistä ja kustannuksista sinne saakka mukaan lukien tuontimuodollisuudet sekä tullit ja verot tms. kustannukset. Ostaja vastaanottaa toimituksen saapuvassa ajoneuvossa. FAS  Free Alongside Ship  Vapaasti aluksen sivulla  Myyjä toimittaa tavaran ostajalle asettamalla ne aluksen vierelle lastausatamassa. Ostaja solmii sopimukset tavaroiden lastauksesta alukseen ja merikuljetuksesta. Myyjä huolehtii vientimuodollisuuksista ja ostaja tuontimuodollisuuksista. Soveltuu vain vesitiekuljetuksille. FOB  Free On Board  Vapaasti aluksessa  Muuten samanlainen kuin FAS, paitsi myyjä vastaa myös tavaran lastauksesta ostajan nimeämään alukseen. Soveltuu vain vesitiekuljetuksille. CFR  Cost and Freight  Kuljetus ja rahti maksettuina  Myyjä toimittaa tavaran alukseen lähtösatamassa, huolehtii vientimuodollisuuksista sekä maksaa kuljetuksen. Ostaja maksaa tavaran purkauksen sekä hoitaa tuontimuodollisuudet. Soveltuu vain vesitiekuljetuksille. CIF  Cost, Insurance and Freight  Kuljetus, vakuutus ja rahti maksettuina  Muuten samanlainen kuin CFR, paitsi myyjä vakuuttaa tavaran ostajan puolesta kuljetuksen ajaksi. Soveltuu vain vesitiekuljetuksille.

Lähteet
 Räty, Asko: Incoterms, kauppatavat ja toimituslausekkeet, Suomen Logistiikkayhdistys 2006. 
 Kinkki, Seppo; Lehtisalo, Anneli: Yrtti Yritystietous s.222–227, WSOY 2002. 

Viitteet

Aiheesta muualla
  Trade terms selector 
Incoterms 2020 suomeksi
ICC:n sivu Incoterms 2010 
 Incoterms 2000  
www.export911.com/e911/export/comTerm.htm  
Testaa Incotermsien tuntemuksesi -testi

Luokka:Logistiikka
Luokka:Seulonnan keskeiset artikkelit